5 verhoorafwagtendes ontsnap in aanval op polisievoertuigArgieffoto ter illustrasie: Phillip Bruwer Die polisie in Gauteng het Maandag ŉ reusesoektog van stapel gestuur nadat vyf verhoorafwagtende verdagtes ontsnap het toe die polisievoertuig waarin hulle gereis het aangeval is. Kol. Lungelo Dlamini, provinsiale polisiewoordvoerder van Gauteng, het dié voorval bevestig. Volgens Dlamini het die voorval op die Goue Hoofweg in die suide van Lenasia gebeur oomblikke nadat die verdagtes in die hof verskyn het. Die verdagtes, onderskeidelik van Johannesburg en Dobsonville in Soweto, was op pad terug na die gevangenis. “Die polisievoertuig is deur ŉ onbekende aantal insittendes van ŉ silwergrys BMW aangeval. Die verdagtes het op die voertuig losgebrand totdat die bestuurder beheer oor die voertuig verloor het,” het hy gesê. Dlamini het gesê die insittendes van die BMW het daarna die slotte van die polisievoertuig met meganiese toerusting oopgesny waarna die vyf verdagtes daarin geslaag het om te ontsnap. Die bestuurder van die polisievoertuig is in die been geskiet en is na ŉ hospitaal geneem vir mediese behandeling. “Al vyf voorafwagtende verdagtes en die insittendes van die BMW is steeds op vrye voet. Enigiemand met meer inligting word versoek om die naaste polisiekantoor onmiddellik te kontak.”